Gewilde matrikulant sterf in botsing | Maroela Media
Christell Jansen. Foto: Verskaf
Jansen, wat tydens haar hele hoërskoolloopbaan in die skool se koshuis gewoon het, was Dinsdag by haar ouerhuis op ŉ plaas naby Hofmeyr, sowat 60 km buite Cradock. Sy was besig met die matriekeindeksamen en het bloktyd gehad.
Na wat verneem word het sy omstreeks 17:00 gery om haar broer te gaan oplaai. Haar motor het glo op ŉ grondpad gegly en omgeslaan terwyl sy om ŉ draai gegaan het. Sy is op slag dood.
Haar dood het as ŉ groot skok vir haar skoolmaats, onderwysers, vriende, gesin en familie gekom.
“Sy was baie gewild onder haar maats, en het altyd geglimlag,” het Hansie Diedericks, die koshuisvader, Donderdag aan Maroela Media gesê. “Sy was altyd op haar plek en ŉ rustige en saggeaarde mens.”
Hy het gesê haar koshuismaats verwerk haar dood baie moeilik omdat hulle ŉ hegte band gehad het. Berading is aan die leerlinge gebied om hulle deur die moeilike tyd te help.
Haar onderwysers beskryf haar as ŉ staatmaker wat oral haar kant gebring het. “Haar dood laat beslis ŉ groot leemte.”
Jansen het vanjaar haar Springboktoekenning in Landsdiens verwerf, was lid van die skool se eerste tennisspan, het op die leerlingraad gedien en het hokkie vir die tweedespan gespeel.
Sy word Saterdag in Hofmeyr ter ruste gelê. Sy laat haar ouers en ŉ ouer broer en suster agter.
riana Harding · 4 jaar gelede
My innige meegevoel aan haar familie en vriende Jesus sal met tyd vertroosting bring